Урысей энергетикэм и лъагъуэхэш
Бахъсэн ГЭС-м и япэ агрегатыр зэраутIыпщрэ илъэс 80 зэрырикъур фокIадэм и 23-м абы и хэщIапIэм щагъэлъэпIащ.
Гидроэлектростанцым и псэуалъэхэмрэ «Бахъсэн ГЭС-р илъэс 80 ирокъу» сурэт гъэлъэгъуэныгъэмрэ еплъыну зэхуэсат КъБР-м и Парламентым, Правительствэм, муниципалитетым, «Рус Гидро» ПАО-м и Къэбэрдей-Балъкъэр IуэхущIапIэм, энергетикэ компаниехэм я къудамэхэм я унафэщIхэр, электроэнергетикэм и ветеранхэр.
ГуфIэгъуэ Iуэхугъуэхэм хыхьэу, Бахъсэн ГЭС-м и япэ унафэщIу щыта Хъурей Ахьмэд Алмырзэ и къуэм и щIыхькIэ, унэ нэхъыщхьэм и блыным мемориал пхъэбгъу кIэралъхьащ. ИужькIэ, я юбилейм, апхуэдэу проектыр зыгъэхьэзырахэм, станцыр зыухуахэм, зыгъэлэжьахэм, зауэ лъэхъэнэ хьэлъэм зыхъумахэм, зэфIэзыгъэувэжахэм я фэеплъу, я IэщIагъэлIхэм я къарукIэ зэрагъэпэщыжа псыутхыщIэр, хьэщIэхэм я Iэгуауэм щIэту къызэIуахащ. Красноярск гидроэлектростанцым и турбинэр зыгъэлажьэ шэрхъхэр къызытращIыкIар псыутхым и кум хагъэува, 1962 гъэм Бахъсэн ГЭС-м и япэ гидроагрегатым щагъэунэхуа шэрхъым хуэдэщ. Данэ лентI плъыжьыр запаупщIа нэужь, «Рус Гидро» ПАО-м и унафэщIхэмрэ хьэщIэхэмрэ псыутхым хуэкIуэ гъуэгум ибгъухэм туе жыгыщIэхэр щагъэтIысащ.
Бахъсэн ГЭС-р зыухуа ветеранхэм псалъэм гуапэ куэд жаIащ. Щылэжьа илъэсхэр ягу къагъэкIыжурэ, станц цIэрыIуэм и нобэрей щытыкIэмрэ и зэфIэкIымрэ зэпалъытырт, и лъэщагъым иригушхуэрт.
ГуфIэгъуэ зэIущIэр къызэIуихащ «РусГидро» ПАО-м и унафэщIым и япэ къуэдзэ Богуш Борис:
— Бахъсэн ГЭС-р урысей энергетикэм и лъагъуэхэшщ. ЩытыкIэ гугъум щэнейрэ къихутами, щIыхь пылъу ахэр къызэринэкIауэ нэхурэ хуабэрэ къытхуехьри, и IэщIагъэлI гъуэзэджэхэм я фIыгъэкIэ иджыри дяпэкIэ куэдрэ тхуэлэжьэнущ, — къыхигъэщащ абы.
Я махуэмкIэ ехъуэхъуу хьэщIэ лъапIэхэм «Рус Гидро» ПАО-м, КъБР-м и Парламентым, Правительствэм, Бахъсэн щIыналъэ администрацэм я щIыхь, фIыщIэ тхылъхэр ГЭС-м и лэжьакIуэ пашэхэм иратащ.
ЗэIущIэ нэужьым ветеранхэм шыгъупIастэ Iэнэ къыхуащтащ.
ЧЫЛАР Аринэ.
